ฮั่งเส็งปิดเช้าร่วง 296.19 จุด เหตุตลาดจีนผันผวน
ฮั่งเส็งปิดเช้าร่วง 296.19 จุด เหตุตลาดจีนผันผวน
7 ก.ค. 2558

ดัชนีฮั่งเส็งตลาดหุ้นฮ่องกงปิดภาคเช้าปรับตัวลดลง โดยดัชนีฮั่งเส็งลดลง 296.19 จุด หรือ 1.17% ปิดภาคเช้าที่ 24,940.09 จุดโดยได้รับปัจจัยถ่วงจากตลาดหุ้นจีนที่ผันผวน รวมถึงวิกฤตหนี้สินกรีซ
นายเค ซี ชาน รัฐมนตรีกระทรวงการคลังฮ่องกง เปิดเผยว่า การร่วงลงอย่างหนักของตลาดหุ้นฮ่องกงเมื่อวานนี้ มีสาเหตุจากความผันผวนของตลาดหุ้นจีน รวมถึงผลการลงประชามติของกรีซที่ปฏิเสธเงื่อนไขการปฏิรูปเศรษฐกิจเพื่อแลกกับการรับความช่วยเหลือทางการเงินจากเจ้าหนี้
ทั้งนี้ นักลงทุนมีความไม่แน่ใจเกี่ยวกับประสิทธิภาพของทางการจีนที่พยายามใช้มาตรการต่างๆเพื่อพยุงตลาดหุ้น หลังจากคณะกรรมการกำกับหลักทรัพย์และตลาดหลักทรัพย์ของจีน (CSRC) เปิดเผยเมื่อวันศุกร์ว่า จะแก้ไขกฎระเบียบเกี่ยวกับการซื้อหุ้นด้วยมาร์จิ้น และการขายชอร์ตเซล หลังจากที่เคยเป็นเครื่องมือที่หนุนให้ตลาดหุ้นพุ่งขึ้นแตะระดับสูงสุดในรอบ 7 ปีในช่วงที่ผ่านมา
ขณะเดียวกัน CSRC ระบุว่า สถาบันสินเชื่อเพื่อธุรกิจหลักทรัพย์ของจีน (CSF) จะระดมทุนผ่านทางหลายช่องทาง และเพิ่มขนาดทางธุรกิจของสถาบัน เพื่อช่วยหนุนตลาดหุ้นจีนให้มีเสถียรภาพ